Diari Oficial de la Generalitat Valenciana


Sumari del DOGV 6740, del 23-03-2012 (2012/2881)

ORDE 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes de l'Agència Valenciana de l'Energia.
-------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2012/03/12/1/dof/vci/html**

### Dades del document

Número de DOGV
:   6740

Data del DOGV
:   23-03-2012

Secció del DOGV
:   I. DISPOSICIONS GENERALS

Número del document
:   2012/2881


Data del document
:   12-03-2012

Organisme emissor
:   Conselleria d'Economia, Indústria i Comerç

Tipus de document
:   Ordre

Anàlisi jurídica

 Descriptors 

:   * Agència Valenciana de L'Energia
    * suport econòmic
    * energia renovable
    * estalvi d'energia
    * recuperació d'energia
    * tecnologia energètica
    * investigació energètica
    * delegació de poders
    * combustible substitutiu
    * legislació

ORDE 1/2012, de 12 de març, de la Conselleria d'Economia, Indústria i Comerç, per la qual s'establix el procediment i el marc general per a la concessió d'ajudes de l'Agència Valenciana de l'Energia. [2012/2881]  
Per la Llei 8/2001, de 26 de novembre, es crea l'Agència Valenciana de l'Energia i es configura com una entitat de dret públic, sotmesa al dret privat, amb personalitat jurídica i patrimoni propis i plena capacitat d'obrar en el compliment dels seus fins, i queda adscrita a la conselleria que tinga les competències en matèria d'energia. Pel Decret 9/2002, de 15 de gener, del Govern Valencià, se n'aprova el reglament de funcionament.  
L'Agència Valenciana de l'Energia té com a finalitat el desenrotllament d'actuacions en la política energètica en l'àmbit de la Comunitat Valenciana d'acord amb les directrius generals del Govern Valencià i en el marc de la política energètica comuna de la Unió Europea. Així mateix, li correspon el suport de les actuacions tecnològiques energètiques, la millora de l'estalvi i l'eficiència energètica, el foment de l'ús racional de l'energia i la promoció de les energies renovables i de la qualitat del subministrament energètic, que integra la protecció del medi ambient.  
Amb este fi, són funcions pròpies de l'Agència Valenciana de l'Energia, entre d'altres, la tramitació i la gestió d'ajudes i incentius financers per a fins de conservació, estalvi, diversificació, desenrotllament energètic i energies renovables que establisca la conselleria que tinga les competències en matèria d'energia, i verifique amb este fi les condicions i els requisits exigits als beneficiaris.  
Per a això resulta necessari, entre altres aspectes, definir un marc que regule els criteris, les formes i els procediments per a efectuar la gestió de les dites ajudes, dins del marc normatiu de la Unió Europea, i dins del que establix la Llei 38/2003, de 17 de novembre, General de Subvencions, i la resta de normativa d'aplicació.  
  
Per això i en virtut de les facultats que em conferixen l'article 28 de la Llei 5/1983, de 30 de desembre, del Consell, l'article 47 del Text Refós de la Llei d'Hisenda Pública de la Generalitat, i l'article 4 del Decret 97/2011, de 26 d'agost, del Consell, pel qual s'aprova el Reglament Orgànic i Funcional de la Conselleria d'Economia, Indústria i Comerç,  
  
ORDENE  
  
Article 1. Objecte i àmbit  
1. L'objecte de la present orde és establir el procediment i el marc general per a la concessió d'ajudes per part de l'Agència Valenciana de l'Energia (AVEN) en l'àmbit de la Comunitat Valenciana.  
  
2. Les ajudes previstes en la present orde tenen com a objecte l'impuls de projectes en les matèries següents:  
- Inversions en projectes d'aprofitament d'energies renovables.  
  
- Projectes de foment de la investigació energètica.  
- Inversions en mesures d'estalvi i diversificació energètica, i sistemes de cogeneració energètica.  
- Estudis i auditories energètiques.   
- Foment de la mobilitat sostenible, l'ús energèticament eficient dels mitjans de transport i la promoció de mesures per a la implantació de combustibles alternatius.  
- Qualsevol projecte que en el camp de l'energia estiga d'acord amb les línies d'ajuda de l'AVEN.  
Les ajudes que s'establixen en la present orde tenen la consideració de subvenció, d'acord amb la definició que establix l'article 2 de la Llei 38/2003, de 17 de novembre, General de Subvencions.  
  
3. Els projectes objecte d'ajuda hauran d'estar localitzats al territori de la Comunitat Valenciana.  
4. Per resolució del president de l'AVEN s'aprovaran les corresponents convocatòries amb les bases reguladores, que seran publicades en el Diari Oficial de la Comunitat Valenciana.  
  
Article 2. Marc normatiu  
1. Les ajudes recollides en la present orde estaran subjectes al que disposen els articles 107 i 108 del Tractat de Funcionament de la Unió Europea i la normativa comunitària corresponent, la Llei 38/2003, de 17 de novembre, General de Subvencions, el Decret Legislatiu de 26 de juliol de 1991, pel qual s'aprova el Text Refós de la Llei d'Hisenda Pública de la Generalitat Valenciana, i la resta de normativa d'aplicació.  
2. Serà així mateix d'aplicació, a totes les convocatòries d'ajudes acollides a la present orde, el compliment del que establix el Decret 147/2007, de 7 de setembre, del Consell, pel qual es regula el procediment de notificació i comunicació a la Unió Europea dels projectes de la Generalitat dirigits a establir, concedir o modificar ajudes públiques.  
  
  
Article 3. Contingut de les convocatòries  
1. Cada convocatòria haurà de contindre, entre altres possibles aspectes, els següents:  
- Naturalesa de l'ajuda.  
- Actuacions objecte d'ajuda.  
- Beneficiaris.  
- Determinació dels criteris d'avaluació.  
- Cost subvencionable i intensitats màximes d'ajuda.  
- Terminis de presentació de sol·licituds.  
- Termini i forma de justificació.  
2. En cada convocatòria s'especificarà l'import global màxim destinat per al finançament de les ajudes d'acord amb el que establix la corresponent llei de pressupostos de la Generalitat, sense perjuí que puguen convocar-se per tramitació anticipada d'acord amb una quantia estimada que quedarà condicionada a l'existència de crèdit adequat i suficient en el moment de la resolució de concessió de les ajudes. En qualsevol cas es podrà incrementar el finançament quan es produïsca un augment del crèdit disponible com a conseqüència d'altres convocatòries en què s'hagen presentat o resolt sol·licituds per un import inferior al gasto inicialment previst o de les quals deriven obligacions liquidades o reconegudes per un import inferior a l'ajuda que va ser concedida al seu dia, o bé quan el dit augment siga conseqüència d'una generació, una ampliació o una incorporació de crèdit.   
3. En el supòsit d'ajudes cofinançades amb fons europeus, s'hauran d'observar les obligacions derivades d'este règim de finançament, en especial les obligacions d'informació i publicitat que establixen les normatives europea, estatal i autonòmica.  
  
Article 4. Beneficiaris   
Cada convocatòria d'ajudes n'especificarà els beneficiaris. No podran tindre la condició de beneficiari de les subvencions regulades en esta orde les persones o les entitats en què concórrega alguna de les circumstàncies que preveuen l'article 13.2 i següents de la Llei 38/2003, de 17 de novembre, General de Subvencions.  
  
Article 5. Quantia i intensitats màximes de les ajudes  
1. L'import de les ajudes que s'establisca en les respectives convocatòries haurà de respectar les intensitats màximes establides en els respectius règims d'ajuda i la resta de normativa europea sobre ajudes estatals.  
2. Els projectes o les actuacions objecte de subvenció en el marc d'allò que establix la present orde hauran de respectar, en tot cas, les normes sobre acumulació d'ajudes establides en els distints règims d'ajuda aplicables segons les distintes convocatòries.  
3. Les ajudes que s'establisquen en les convocatòries específiques aprovades a l'empara d'esta orde consistiran en una subvenció a fons perdut o una bonificació de punt d'interés, l'import màxim de les quals no podrà superar els límits de percentatges màxims sobre el cost total subvencionable que recull la convocatòria.  
4. En cada convocatòria es podrà establir un màxim d'ajuda per beneficiari en funció de la disponibilitat pressupostària global o per programes.  
5. En el marc de les disposicions vigents es podran subvencionar projectes d'abast plurianual.  
  
Article 6. Sol·licituds i documentació  
1. Les sol·licituds d'ajuda es formalitzaran segons el model normalitzat facilitat per l'AVEN, o bé emprant els programes informàtics que estaran disponibles en la pàgina web de l'Agència, i es presentaran acompanyades de la memòria i de la documentació que s'indique en la convocatòria.   
2. La presentació de la sol·licitud comportarà l'autorització del sol·licitant, excepte manifestació expressa en contra, perquè l'AVEN obtinga directament les dades relatives al compliment de les obligacions fiscals i amb la Seguretat Social, i les dades d'identificació personal (DNI o NIE), d'acord amb el que preveuen els articles 4 i 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En el cas que el sol·licitant haguera denegat de forma expressa el consentiment per a obtindre les dites dades, haurà d'aportar els certificats i els documents corresponents.  
3. Les sol·licituds podran presentar-se a la seu de l'AVEN o per qualsevol dels mitjans que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Si la sol·licitud es tramita per via telemàtica, només s'admetrà la presentació de sol·licituds, escrits i comunicacions davant del registre electrònic que estiguen signats electrònicament mitjançant una firma electrònica avançada basada en un certificat reconegut, d'acord amb el que disposa el Decret 18/2004, de 13 de febrer, del Consell de la Generalitat, de Creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat l'oportú conveni.  
4. Una vegada examinada la documentació aportada, si no reunix els requisits exigits, es requerirà l'interessat perquè, en un termini de 10 dies, n'esmene la falta o adjunte la documentació necessària, amb indicació que si no ho fera així es consideraria que ha desistit de la seua sol·licitud.  
5. Així mateix, es podran requerir al sol·licitant qualssevol altres dades, documents i informes complementaris que siguen necessaris per a la resolució de l'expedient.  
6. Les sol·licituds es presentaran abans de la realització del projecte, llevat que es dispose una altra cosa en la convocatòria.  
7. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
  
Article 7. Entitats col·laboradores  
L'AVEN podrà subscriure convenis o contractes amb entitats col·laboradores perquè, actuant en nom seu i pel seu compte, entreguen i distribuïsquen els fons als beneficiaris o col·laboren en la gestió de les ajudes convocades.   
  
Article 8. Criteris d'avaluació  
Els criteris d'avaluació, i també la seua ponderació, es definiran en les respectives convocatòries d'ajuda en atenció a les característiques de cada programa o actuació a què es done suport. En cas d'ometre's la ponderació, tots els criteris tindran el mateix pes per a la valoració de les sol·licituds.  
  
Article 9. Procediment de concessió de les ajudes  
1. Les ajudes es concediran pel procediment de concurrència competitiva i el pressupost disponible s'adjudicarà a aquelles sol·licituds que hagen obtingut una major valoració en l'aplicació dels criteris. Excepcionalment es podrà prorratejar el dit pressupost entre els beneficiaris, sempre que així es preveja en la corresponent convocatòria.  
  
2. La instrucció dels expedients d'ajudes serà a càrrec de l'òrgan indicat en la convocatòria, qui farà d'ofici totes les actuacions que considere necessàries per a la determinació, el coneixement i la comprovació de les dades en virtut de les quals durà a terme l'avaluació de les sol·licituds d'acord amb els criteris establits en la convocatòria.  
3. Vistos els expedients, l'òrgan instructor els traslladarà a la comissió d'avaluació d'ajudes, la composició de la qual es determinarà en la convocatòria corresponent. La comissió d'avaluació valorarà i adoptarà un acord sobre els expedients de conformitat amb els criteris de valoració i de ponderació establits en cada convocatòria. La dita comissió podrà reservar-se la valoració de determinats criteris addicionals de distribució de les ajudes.  
4. La comissió traslladarà els seus acords a l'òrgan competent, determinat en cada convocatòria, el qual, al seu torn i segons siga procedent, elevarà una proposta de resolució d'ajudes al president de l'AVEN, qui dictarà una resolució de concessió de les ajudes en què se'n fixarà la quantia i s'hi incorporaran si és el cas les condicions i les obligacions que afecten el desenrotllament del projecte.  
5. El termini màxim per a emetre i notificar la resolució serà de sis mesos comptadors a partir de la finalització del termini de presentació de sol·licituds. Transcorregut el dit termini sense que s'haja resolt i notificat, s'entendrà desestimada la sol·licitud d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. El contingut de la resolució es notificarà als interessats en els termes que preveuen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà subscriure un conveni que reculla les condicions particulars que afecten el projecte.  
7. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, del programa i el crèdit pressupostari a què s'imputen, el beneficiari, la quantitat concedida i la finalitat de la subvenció.   
8. Les resolucions a què es referixen els paràgrafs anteriors posen fi a la via administrativa i s'hi podrà interposar en contra un recurs potestatiu de reposició en el termini d'un mes, comptador a partir de l'endemà de la notificació de la resolució corresponent, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Es delega en el director de l'AVEN la resolució dels recursos de reposició.  
  
Article 10. Resolució d'incidències  
1. Es delega, en el director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió, i en especial en els supòsits de:  
- Canvis de titularitat.  
- Canvis d'ubicació.  
- Pròrrogues per al compliment de les condicions particulars de la concessió amb caràcter excepcional.  
- Modificacions justificades pel beneficiari del projecte inicial; entre elles, canvis en la denominació del projecte o de les seues característiques tècniques.  
- Pròrrogues del termini per a l'execució del projecte i per a l'aportació de documents acreditatius de l'execució del projecte o d'altres documents exigits als beneficiaris, als efectes de liquidació de l'ajuda.  
  
- Minoració o revocació de la subvenció concedida.  
2. Quan el beneficiari pose de manifest, en la justificació de la subvenció, que s'han produït incidències en el projecte que no alteren la naturalesa o l'objectiu de la subvenció, l'AVEN podrà acceptar la documentació justificativa presentada, sempre que això no supose danyar drets de tercers.  
  
Article 11. Obligacions dels beneficiaris   
Seran obligacions dels beneficiaris de les subvencions:  
a) Executar el projecte aprovat i presentar la documentació que acredite la dita execució en els termes definits en la convocatòria i en les instruccions de justificació.  
b) Acreditar el compliment de les obligacions fiscals i davant de la Seguretat Social en el moment previ a l'atorgament de l'ajuda, en els termes establits en la normativa vigent en la matèria, i l'acreditació de la personalitat jurídica referida al moment de la sol·licitud d'ajuda. Si l'entitat beneficiària fóra una entitat local, quedarà exonerada d'acreditar el compliment de les obligacions tributàries i davant de la Seguretat Social, d'acord amb l'article 3 de l'Orde de 30 de maig de 1996, de la Conselleria d'Economia i Hisenda, sobre la forma d'acreditar, els beneficiaris de subvencions, l'exigència que preveu l'article 47 del Text Refós de la Llei d'Hisenda Pública.  
  
c) En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació o la vigència de la qual haguera finalitzat amb anterioritat a la liquidació de les ajudes, i comunicar altres ajudes públiques o privades que haguera obtingut o sol·licitat després de la data de presentació de la sol·licitud.  
d) Tant el beneficiari, com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada, efectuades tant per l'AVEN com per qualsevol òrgan de la Unió Europea, de l'Administració Central de l'Estat i de la Generalitat, i facilitar en tot moment tota la informació que es sol·licite en l'exercici de les dites actuacions.   
  
e) Conservar els documents justificatius de la subvenció, quan puguen ser objecte de comprovació i de control.  
f) Complir amb les obligacions d'informació i de publicitat establides en cada convocatòria, en atenció a l'origen dels fons que financen o cofinancen les ajudes convocades.  
g) Qualssevol altres previstes en les respectives convocatòries i en la normativa europea, estatal i autonòmica sobre subvencions, i en la normativa sobre fons de la Unió Europea que pogueren cofinançar cada convocatòria.  
  
Article 12. Liquidació de les ajudes  
1. La liquidació de les ajudes s'efectuarà una vegada executat el projecte en la seua totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda en la convocatòria i en la seua notificació.  
2. Als efectes del que establix el punt anterior, els beneficiaris hauran de presentar:  
- Documentació acreditativa de l'execució del projecte.  
- Acreditació, si és el cas, del compliment de les obligacions i les condicions que s'hagueren establit.  
- En el cas que el beneficiari haguera denegat de forma expressa el consentiment a l'AVEN per a obtindre directament informació relativa al compliment de les obligacions fiscals i davant de la Seguretat Social, tal com establix l'article 5.2 de la present orde, haurà d'aportar justificació, en eixa data, del compliment formal de les dites obligacions fiscals i davant de la Seguretat Social, d'acord amb la normativa vigent en la matèria.  
3. Si per causa justificada els beneficiaris sol·licitaren un ajornament per a la justificació de la subvenció, l'ajornament haurà de presentar-se abans de l'expiració del termini establit i serà resolt pel director de l'AVEN.  
4. D'acord amb el que disposa l'apartat 2 de l'article 29 de la Llei 38/2003, de 17 de novembre, General de Subvencions, els beneficiaris de les ajudes podran subcontractar amb tercers els projectes i les activitats subvencionats en el marc del que establix la present orde.  
  
Article 13. Pagament anticipat  
Quan així s'establisca en les distintes convocatòries, sempre amb caràcter excepcional i en els termes que preveu la normativa vigent, podrà anticipar-se el pagament de l'ajuda abans de la realització del projecte en els percentatges màxims que la normativa establisca, després de la prèvia presentació per part del beneficiari, si és el cas, de garantia suficient en la forma i la quantia que determine la normativa aplicable.  
  
Article 14. Minoració i revocació de l'ajuda concedida  
1. L'incompliment per part del beneficiari de la normativa vigent sobre subvencions, com també de les obligacions i les condicions imposades en la convocatòria o en les instruccions de justificació, donarà lloc a la minoració o revocació de l'ajuda concedida, depenent del grau d'incompliment en què haja incorregut, tot això sense perjuí de les possibles sancions que, d'acord amb la Llei 38/2003, de 17 de novembre, General de Subvencions, pogueren correspondre.  
2. Es podrà prescindir del tràmit d'audiència quan en el procediment no figuren ni en la resolució siguen tinguts en compte altres fets ni altres al·legacions i proves que les adduïdes per l'interessat.   
3. En el cas que l'ajuda ja s'haguera abonat al beneficiari, l'AVEN tramitarà, si n'és el cas, el procediment de reintegrament previst a este efecte.  
  
Article 15. Responsabilitat i règim sancionador  
Els beneficiaris de les ajudes queden sotmesos a les responsabilitats i al règim sancionador que, sobre infraccions administratives en matèria de subvencions, establix el títol IV de la Llei General de Subvencions.  
  
  
DISPOSICIÓ DEROGATÒRIA ÚNICA  
  
Queda derogada l'Orde d'11 de març de 2002, de la Conselleria d'Innovació i Competitivitat, sobre concessió d'ajudes de l'Agència Valenciana de l'Energia.  
  
DISPOSICIÓ FINAL ÚNICA  
  
La present orde entrarà en vigor el dia en què es publique en el Diari Oficial de la Comunitat Valenciana.  
  
València, 12 de març de 2012  
  
El conseller d'Economia, Indústria i Comerç,  
MÁXIMO BUCH TORRALVA


Còpia Permalink ELI